**Tisztelt meghívott vendégeink, a Kárpát-medence sok-sok szegletéből!**

**Kedves ünneplő közönség!**

**Megtisztelve érzem magam, hogy a Székely Palóc Összetartozás Ünnepe rendezőinek, valamint a ma esti Gálaműsor szervezőinek a nevében szólhatok Önökhöz.**

Egy ilyen rendezvény többhetes szervezése közben, az embernek vannak álmatlan éjszakái is, forgolódik az ágyában, mert ezernyi dolog jár a fejében, kezdve a tervezett plakát színétől a megsütendő kenyér ízéig…

Valamelyik nap éjjelén is így cikáztak a gondolataim, és egyszer csak - mint egy filmrészlet - bevillant nagyanyám ***ezeréves*** arca, amint nekem, mint kisunokájának szavalja a verset… **„De amit itt körül látunk… Ez a haza!”**

Nem voltak bőbeszédűek a nagyszüleim, s nem csak azért, mert palócok voltak, hanem azért, mert a sok-sok keserűséget, amit magyarként megéltek az orosz fogságban, a csehországi kényszermunka alatt, vagy a jogfosztottság éveiben, nem tudták volna könnyek nélkül elmondani, s ők nem akartak gyengének látszani, sem előttünk, gyerekek előtt, sem önmaguk előtt. De amikor a közös otthonunkban, minden év Szilveszter éjjelén felhangzott a tévében az új esztendőt köszöntő magyar Himnusz, akkor az én nagyszüleim felálltak, és elénekelték A HIMNUSZUNKAT.

És ez nem egy teátrális jelenet volt a részükről, hanem a létező legtermészetesebb és legegyszerűbb dolog: **őket az édesanyjuk magyarnak - palócnak szülte,** s ők ehhez tartották magukat, **minden nehézség és tragédia ellenére.**

**Nekem, a velük megélt ilyen pillanatokban lett a szívembe vésve és a lelkembe plántálva a HAZA szó igazi jelentése**.

Úgy 16 évvel ezelőtt, amikor egy májusi napon, sok száz ember jelenlétében ünnepélyesen megnyitottuk a Kalonda – Ipolytarnóc határátkelőhelyet, a HAZA szóhoz egy másik szó is odakívánkozott: A SZERETET. Mert nem szokványos politikai lobbival, vagy hasonszőrű dörgölődzéssel értük el akkor mi, Ipoly-menti palócok, azt, hogy rést üthettünk azon a határon, hanem az anyaországi családtagjaink, barátaink iránt érzett szeretetből fakadó tenni akarásunkkal! S ez a szeretet, a haza iránti szeretet vezérelte sokszor tudatosan, de olykor ösztönösen is azt a törekvésünket, hogy fokozatosan megtaláljuk barátainkat, partnereinket, testvéreinket Ipolytarnócon, Litkén, és Berkenyén majd Hollókőn, Rimócon, és rajtuk keresztül eljutottunk egészen a székelyföldi Siklódig.

**A történészek szerint is létező palóc-székely rokonságot élesztjük tehát újjá, s hogy ez valóra is váljon, én bátorítani szeretném a többi palóc települést is, hogy keresse az erdélyi, székelyföldi kapcsolatokat, mert az a palóc, akinek van székely barátja, - s hála istennek elég sokan ebben a teremben, ezt saját tapasztalatból mondhatjuk, - az bizony attól gazdagabb emberré válik!**

Rendkívüli örömmel tölt el, hogy ennyi sokan vagyunk ezen a mai estén itt a Vigadó falai között, és megszámlálni sem tudom, hogy hány településről jöttek el Önök köszönteni az anyaországi és a székelyföldi vendégeinket. Kalondát – természetszerűleg - már régen túlnőtte ez az évek óta indult, és azóta töretlenül fejlődő, nagyszerű testvéri szövetség, hiszen a testvértelepülések / partnerek európai hálózatának kialakítása során fokozatosan hívtuk, vittük a mi partnereinkhez **a ragyolciakat, az ipolynyékieket a százdiakat, de a losonciakat és a bolykiakat is!** Szombaton a kalondaik mellett a szomszédaink, **a rappiak** is vendéglátók lesznek. A gyönyörűen megterített székely és palóc asztalokon pihenő két házikenyeret is hozzáértő kezek sütötték, a székely kenyeret **Siklódon**, a palóc kenyeret meg **Terbelédben.**

A testvértelepülési hálózat kialakítása az utóbbi években a napi tevékenységünkké és vált. Az elmúlt 5 évben 15 európai ország 220 települését és civil egyesületét sikerült bevonnunk az összeurópai testvértelepülési hálózatba. 50 hasonló és nagyobb rendezvényeken majd félmillió ember kapcsolódott bele az általunk készített pályázatokba és ebben a 15 országban szinte mindegyik európai polgár megértette a másik szavát tolmács nélkül is. **Mert mi úgy kerestük a partnereinket, és azok partnereit is!, hogy azok anyanyelve is a magyar legyen, gondolván, ha már egyszer Unió, akkor egyesüljünk újra az Unióban…**

Öt év alatt a partnertelepülési pályázatainkkal úgy behálóztuk a Kárpát-medencét is, hogy ha ezt a hálózatunkat most megjelenítenénk egy nagy térképen, akkor egy **majd száz évvel ezelőtti HAZA** egykori határai rajzolódnának ki rajta pedig mi csak egy brüsszeli uniós eszmét követtünk és formáltuk azt **a magunkfajták** javára, s tettük ezt a HAZA iránti SZERETETBŐL.

**Van tehát a politika cselekvésein túl is élet. P**ontosabban fogalmazva: van a civil társadalomnak is számtalan lehetősége, hogy a politika mellett, **vagy sokszor helyette,** - *de a közös értékrendünket el nem hagyva!* – tegye a dolgát az általa képviselt csoport boldogulásáért. Ezért is előzte meg a mai estét, napközben egy szakmai konferencia, azzal a céllal, hogy a drámai helyzetünk elemzése után, megtaláljuk a közös továbblépés lehetőségét polgármesterekkel, regionális politikusainkkal, a vállalkozói réteggel és nem utolsó sorban a civil aktivistákkal együtt.

**Eljött tehát az az idő, amikor erősíteni kell egymást, és új tartalommal megtöltve, új koncepció segítségével újra kell kezdenünk a munkát, mert elpazaroltunk 23 évet a közös életünkből!** Tétlenek voltunk és megalkuvók, s ezt hiába is tagadjuk, a számok, - a népszámlálás adatai – könyörtelenül szembesítenek bennünket ezzel a már-már csődközeli állapottal.

Én egy civil egyesület képviselője vagyok.

Igyekszem a munkámmal egy közösséget formálni, de a sok-sok, most is felsorolt sikerélmény ellenére, a kalondai népszámlálási adatok nekem is azt kiáltják, hogy a közösségért végzett munkám nagy része **hibás és haszontalan, ugyanis eredménytelen.**

Hibás és haszontalan, mert **egyre csak fogy a palóc-magyar életterünk**, de ez az élettérfogyás itt Losoncon, és a város vonzáskörzetéhez tartozó Ipoly-völgyi palóc falvakban is drasztikus mértékű!

**Valamit tehát rosszul csinálunk mi közéleti személyek, mert a mi munkánk kudarca ez az állapot, a mi munkánk által lett a PALÓC NÉP 1989 óta azzá, amivé lett!**

**Nincs igaza annak a politikusnak, aki a minap egy rendezvényen azt jelentette ki, hogy azért fogyunk, mert lusták vagyunk és nem élünk a politika által elénk tett törvények adta lehetőségekkel! Aki ilyet mer mondani, vagy lenézi a saját népét, vagy fogalmai sincs a társadalmunk lélektanáról! Ugyanis a dolog nem úgy működik, hogy „nesze polgár, itt egy kis jog, de aztán most már éljél vele!”. A polgár, a magyar polgár, itt Szlovákiában – már meg ne sértsem gőgös mivoltában az idézett politikus uramat! – többet akar, jól akarja érezni magát a szülőföldjén! S ahhoz, hogy jól érezze magát, ahhoz nem egy-két törvényecske kell nekünk, amelynek betartásáért a polgárnak, egyénként kellene napi szinten megharcolnia a hatalommal, hanem egy EURÓPAI SZINTŰ, A TELJES ÖNKORMÁNYZATISÁGUNKAT BIZTOSÍTÓ JOGRENDSZER! Olyan amilyen van például Katalóniának, Dél-Tirolnak, Baszkföldnek, vagy Skóciának! Nem! Nem országokat soroltam, hanem egyes EU-s országok autonóm tartományait, abban az Európai Unióban, amelynek ez az ország is a teljes jogú tagja!**

Kell tehát **új koncepció** és **más-jobb** tartalom, amely segítségével változtatni kell a helyzetünkön, mert ha nem változtatunk, akkor **már csak 30!! évünk marad,** és jön a teljes csőd, azaz **abszolút kisebbségbe kerülünk a saját szülőföldünkön!**

**Nagyon fontos:** ezt a koncepciót először is a saját köreinkben kell elfogadottá tennünk és fokozatosan elérnünk, hogy erre a változásra, jól felfogott érdekéből, **igénye legyen a felvidéki magyarnak és a szlovákiai magyar társadalmunk nagyobb hányadának!**

Ezért kell a politikusainknak és nekünk, civil aktivistáknak, de önöknek pedagógusoknak, kulturális szakembereknek, vállalkozóknak, polgármestereknek, önkormányzati képviselőknek és minden egészséges nemzeti tudattal rendelkező embernek is itt a szülőföldünkön **ÖSSZEFOGNI**, hogy azzal a legendás dacos erővel, amely mindig is jellemezte a palócot, **a saját uraink legyünk itthon!**

Kérem tehát Önöket, Kérlek Benneteket, hogy **adjuk meg újra az esélyt magunknak az újrakezdésre** és keressük egymáshoz az utat, a közös értékeink, és közös akaratunk alapján. **Mi, ebben a szellemben fogunk dolgozni a jövőben is.**

**Tisztelt hölgyeim és uraim,**

**Nem marad más és esélyünk, csak a HAZA és a SZERETET!**

**MERT AMIT ITT KÖRÜL LÁTUNK… EZ A HAZA!**

**Köszönöm, hogy meghallgattak.**